Brod na Mostecu je narasla Sava odnesla

Odtrgalo je sponko na jekleni vrvi

Edini brod na Savi pri Mostecu, ki še vozi, je sinoči odneslo, saj sta narasla Sava in večje drevo odtrgala sponko na jekleni vrvi. Gasilci PGE Krško so se danes lotili reševanja in brod uspeli spraviti do obale.

Sinoči nekaj pred deveto uro je na reki Savi pri Mostecu v brežiški občini odneslo brod, s katerim upravlja tamkajšnje Brodarsko turistično društvo in prevaža turiste iz bližnjih čateških Term. Narasla Sava je brod odnesla 50 metrov nizvodno, kjer se je potem k sreči pretrgana jeklenica zagozdila ob skalo, tako da je brod obstal na sredi reke in ga ni odneslo in uničilo, kot se je zgodilo že z dvema starejšima.

Ker bi bilo nočno reševanje prenevarno, so se krški poklicni gasilci odločili, da ga bodo rešili danes, kar jim je po več urah dela tudi uspelo. Zakaj je brod odneslo, pa Andrej Pinterič, predsednik Brodarsko turističnega društva Mostec: »Naš brod je odneslo zaradi velikega vodostaja in velikega pretoka reke Save. Poleg tega je prišlo med brod in nabrežje eno veliko drevo, ki je ustvarilo še večji pritisk, tako da je en vmesni element, sponka počila in tako je šlo vse s Savo naprej. K sreči le slabih 50 metrov, kjer se je jeklenica zagozdila in zadržala brod, da ga ni odneslo na Hrvaško. Tako da je brod ostal na sredini Save in se ni nič poškodoval. Upamo, da večje škode ne bo, potrebno bo zamenjati zgolj sponko in počakati, da Sava upade, da ga ponovno pripnemo na nosilno vrv, ki je zdaj nekje na dnu struge.«

